作者:李白
標題:秋浦歌十七首
內容:秋浦長似秋，蕭條使人愁。客愁不可度，行上東大樓。正西望長安，下見江水流。寄言向江水，汝意憶儂不。遙傳一掬淚，為我達揚州。秋浦猿夜愁，黃山堪白頭。清溪非隴水，翻作斷腸流。欲去不得去，薄遊成久遊。何年是歸日，雨淚下孤舟。秋浦錦駝鳥，人間天上稀。山雞羞淥水，不敢照毛衣。兩鬢入秋浦，一朝颯已衰。猿聲催白髮，長短盡成絲。秋浦多白猿，超騰若飛雪。牽引條上兒，飲弄水中月。愁作秋浦客，強看秋浦花。山川如剡縣，風日似長沙。醉上山公馬，寒歌甯戚牛。空吟白石爛，淚滿黑貂裘。秋浦千重嶺，水車嶺最奇。天傾欲墮石，水拂寄生枝。江祖一片石，青天掃畫屏。題詩留萬古，綠字錦苔生。千千石楠樹，萬萬女貞林。山山白鷺滿，澗澗白猿吟。君莫向秋浦，猿聲碎客心。邏人橫鳥道，江祖出魚梁。水急客舟疾，山花拂面香。水如一匹練，此地即平天。耐可乘明月，看花上酒船。淥水淨素月，月明白鷺飛。郎聽採菱女，一道夜歌歸。爐火照天地，紅星亂紫煙。赧郎明月夜，歌曲動寒川。白髮三千丈，緣愁似個長。不知明鏡裡，何處得秋霜。秋浦田舍翁，採魚水中宿。妻子張白鷳，結罝映深竹。桃波一步地，了了語聲聞。暗與山僧別，低頭禮白雲。